'My stryd teen Covid-19' - Local News - Erongo
Monday, August 10th, 2020 15:43:24
'My stryd teen Covid-19'
'n Walvisbaaier vertel oor sy stryd nadat hy positief vir ­Covid-19 getoets het.
Francois Freeman; Covid-19-pasiënt; "Dit het vir my gevoel ek het 'n paar keer kennis gemaak met die ewigheid."
Francois Freeman het letterlik by die dood omgedraai ná hy vroeër hierdie maand positief vir Covid-19 getoets het. Foto verskaf.
Walvisbaai bly die middelpunt van die Covid-19-pandemie, met meer as 1 400 gevalle wat reeds op die kusdorp aangemeld is.
Een van dié pasiënte is Francois Freeman wat sê hy het letterlik by die dood omgedraai nadat hy vroeër hierdie maand positief vir Covid-19 getoets het.
Hy is op 10 Julie opgeneem en is op 24 Julie ontslaan en sterk nou by die huis aan. "Ek word weer volgende week getoets, maar ek is seker dit sal negatief wees," het Freeman gesê.
Terwyl hy in die hospitaal was, het hy 'n stemgreep opgeneem om Namibiërs te waarsku oor die werklikheid van Covid-19 en die implikasies daarvan. Op die stemgreep kan duidelik gehoor word hoe hy sukkel om asem te haal.
"Die afgelope twee weke was die ergste in my lewe."
Hy vertel hoe hy by die werk begin sleg voel het.
" Vir my het dit gevoel ek is grieperig. Ek is huis toe, het griepmedikasie gedrink en gaan slaap. Die volgende oggend het ek effens beter gevoel. Ek het toe 'n fotosessie gehad, maar kort daarna het ek begin gevoel ek is besig om dood te gaan."
"Ek het toe nog nie komplikasies gehad met my asemhaling nie. Ek het die aand gaan slaap en my sopnat gesweet as gevolg van die koors. Daardie Son­dag het ek nog nie beter gevoel nie en ek het my dokter toe Maandag laat weet."
Sy dokter het gesê die simptome dui op Covid-19 en het hom aangeraai om in te kom vir toetse.
"Ek is getoets en is huis toe om myself te isoleer van my kinders en familie. Ek was oortuig dit was net 'n erge griep of verkoue. Teen die Dinsdag het my gesondheid net vererger en teen Woensdag kon ek nie meer nie. Ek het vroeg opgestaan, my dokter gebel en gesê ek voel baie sleg. Dit is gereël dat ek onmiddellik in die hospitaal opgeneem word. My uitslae was toe nog steeds nie bekend nie."
Freeman het medikasie ontvang, maar was steeds in baie pyn. Al wat hy kon doen, was om homself in 'n bolletjie op te krul en te probeer slaap.
"Dit was erg! Ek wens daardie pyn en lyding vir niemand toe nie. Hulle het begin om vir my suurstof te gee. Ongelukkig vir my het ek nie die longe om die siekte te hanteer nie, want ek het 'n chroniese obstruktiewe longsiekte waarmee ek verlede maand gediagnoseer is. Eers die Woensdagaand het die dokter my laat weet dat ek positief vir Covid-19 getoets het."
Toe hy die uitslag kry, het Covid-19 vir hom 'n werklikheid geword.
"Ek het toe al hoe meer besef dit is nie net griep nie. Daardie Donderdag het ek tien keer erger gevoel. Ek was gereeld op suurstof en om net badkamer toe te stap, was veeleisend, want ek was gedurig uitasem. Dit was wreed. Eers 'n week later het ek weer soos 'n mens begin voel."
Freeman sê die skinderstorie het selfs begin loop dat hy oorlede is. "Dit hét vir my gevoel ek het 'n paar keer met die ewigheid kennis gemaak."
Dae later het hy geen Covid-19 simptome meer nie en hy is verlede Vrydag ontslaan.
"Ek het 'n baie sterk 'support system'. Mense het my gebel en vir my gebid. Ek is oneindig dankbaar vir almal wat my gedra het. Pas jou longe op. Ek voel 'n masker is nie genoeg nie. Kry en dra handskoene. Covid-19 is 'n realiteit en ons moet begin om daarvolgens op te tree."
Inwoners trek swaar
Die Erongostreek is steeds aan fase 3 inperkingsmaatreëls onderhewig en is beslis die swaarste getref deur die Covid-19 pandemie met 1 677 mense wat die virus onder lede het.
Teen gister was daar 59 positiewe Covid-19 gevalle in Swakopmund en 1618 gevalle in Walvisbaai aangemeld. Verskeie mense is ook in kwarantynfasiliteite op die twee dorpe sowel as in Hentiesbaai geplaas.
Laas Saterdag is vyf mense op die hawedorp ter ruste gelê wat aan Covid-19-verwante simptome beswyk het. Nadat inwoners kapsie gemaak het oor die wyse waarop Namibië se eerste Covid-19-sterfte begrawe is, is besluit om mense wat aan die virus omkom in bestaande begraafplase ter ruste te lê.
Die ekonomies impak van die pandemie word ook erg gevoel met baie besighede wat salaris aanpassings moes instel en ander wat die knie moes buig. 'n Ministeriele taakspan het sedert Vrydag besoek aan die hawe dorp afgelê so dat die regering hom kan vergewis van die situasie op die grond.